Xarici İşlər Nazirliyi: ATƏT/DTİHB-nin seçkilərin nəticələri barədə rəy bildirməyə heç bir əsası yoxdur 
Azərbaycan ATƏT-in baş katibinin seçki müşahidə missiyası ilə bağlı bəyanatına cavab verib
"Seçkilərin müşahidə edilməsində iştirak etməyəcəyi halda, ATƏT-in Demokratik Təsisatlar və İnsan Haqları Bürosunun (DTİHB) seçkilərin nəticələri barəsində hər hansı rəy bildirməyə heç bir əsası yoxdur". Bu barədə ATƏT-in Baş katibi Lamberto Zanyerin Moskvada keçirilmiç mətbuat konfransında ATƏT-in Demokratik Təsisatlar və İnsan Hüquqları üzrə Bürosu (DTİHB) tərəfindən “Azərbaycanda keçiriləcək parlament seçkilərinə müşahidə missiyasının göndərilməməsi ilə bağlı razılığın əldə olunmaması təəssüf doğurur”, açıqlamasına Azərbaycan Xarici İşlər Nazirliyinin mətbuat xidmətinin rəhbəri Hikmət Hacıyevin yerli mediaya açıqlamasında deyilir. O deyib ki, ATƏT çərçivəsində üzərinə düşən öhdəliklərinə riayət edərək, Azərbaycan tərəfindən 14 iyul 2015-ci il tarixində 1 noyabrda keçiriləcək parlament seçkilərini müşahidə etmək üçün ATƏT-in Demokratik Təsisatlar və İnsan Hüquqları üzrə Bürosuna (DTİHB) dəvət göndərilib. “DTİHB tərəfindən seçkilərlə əlaqədar hazırlanmış Ehtiyacların qiymətləndirilməsi hesabatına münasibətdə Xarici İşlər Nazirliyi tərəfindən rəsmi məktubla Azərbaycanın razı olmadığı məqamlar üzrə əsaslandırılmış cavab ATƏT DTİHB-ə təqdim olunub. Məktubda Azərbaycan tərəfindən Ehtiyacların qiymətləndirilməsinə dair hesabatda öz əksini tapmış bəzi məqamların düzgün və əsaslandırılmış olmadığı və ATƏT məkanında mövcud seçki praktikasına uyğun olaraq, müşahidəçilərin sayının ölkə əhalisi, seçici və seçki dairəsinin sayına mütənasib və rasional olmalı olduğu vurğulanıb. Belə ki, 9.5 milyon əhalisi və 125 seçki dairəsi olan Azərbaycana ATƏT/DTİHB tərəfindən 400 nəfər müşahidəçinin göndərilməsi heç bir məntiqə sığmır. Müqayisə üçün qeyd edək ki, 50 milyon əhalisi olan Ukraynaya 26 oktyabr 2014-cü il seçkilərini müşahidə etmək üçün 600 nəfər, 150 milyona yaxın əhalisi olan Rusiyaya 4 dekabr 2011-ci il seçkilərində 200 nəfər, 5 oktyabr 2015-ci ildə Bolqarıstanda keçirilən seçkilərə 12 nəfər, 16 mart 2014-cü ildə Serbiyada keçirilən seçkilərə 12 nəfər, 21 dekabr 2014-cü ildə Özbəkistanda keçirilən seçkilərə isə 12 nəfər müşahidəçi göndərilib. DTHİB əhali və seçici sayına nisbətdə müşahidəçilərin sayının bu dərəcədə qeyri-mütənasibliyinin məntiqi izahatını hələ də verə bilməyib", Hacıyev qeyd edib. Mətbuat xidmətinin rəhbəri bildirib ki, məntiqi izah vermək əvəzinə ATƏT DTİHB-in rəhbərliyi tərəfindən birtərəfli qaydada məsləhətləşmə aparmadan və mandatını kobud şəkildə pozaraq, Azərbaycanda keçiriləcək parlament seçkilərinin müşahidə edilməməsi barəsində qərar qəbul olunub. "1992-ci il Helsinki sənədinə əsasən ATƏT/DTİHB-in əsas rolu üzv dövlətlərə insan hüquqları ölçüləri üzrə öhdəliklərinin həyata keçirilməsinə yardım etməkdir. 1994-cü il ATƏT-in Budapeşt sammitinin qərarına görə isə ATƏT/DTİHB-in məşvərətçi funksiyaların yerinə yetirilməsinə dair rolu müəyyən edilib. Budapeşt sənədində deyilir: “DTİHB fəaliyyətdə olan sədr ilə məsləhətləşərək və məşvərətçi rolunda çıxış edərək, Daimi Şuranın müzakirələrində iştirak edir və həyata keçirilmiş məsələlər üzrə məlumat təqdim edir. Fəaliyyətdə olan sədr ilə sıx məsləhətləşmə şəraitində DTİHB-in rəhbəri növbəti addımları təklif edə bilər”. Hacıyev izahatından sonra bildirir ki, ATƏT/DTİHB-in fəaliyyətdə olan sədr və aidiyyəti üzv dövlət ilə məsləhətləşmə aparmadan birtərəfli qərar qəbul etmək səlahiyyəti yoxdur. “Nəticə etibarilə icraçı təsisat olaraq, səlahiyyəti və mandatı icazə vermədiyi halda, DTİHB siyasi qərar qəbul edib. Bu bir daha onu göstərir ki, DTİHB-in rəhbərliyi müəyyən dairələrin təsiri altında məqsədyönlü şəkildə seçkilərin müşahidəsi kimi texniki məsələni siyasiləşdirir. Aydın şəkildə görünür ki, məqsəd seçkilərdən sonra Azərbaycana qarşı əsasız iradların irəli sürülməsi üçün platformanın hazırlanmasıdır. Seçkilərin müşahidə edilməsində iştirak etməyəcəyi halda, ATƏT/DTİHB-in seçkilərin nəticələri barəsində hər hansı rəy bildirməyə heç bir əsası yoxdur”, o qeyd edib. Mətbuat xidmətinin rəhbəri hesab edir ki, ATƏT-in fundamental sənədlərinə və mandatına uyğun olaraq, DTİHB sözügedən məsələ üzrə fəaliyyətdə olan sədr və aidiyyəti üzv dövlət ilə məsləhətləşərək, ATƏT-in Daimi Şurasına konstruktiv təkliflər verməlidir. “Azərbaycanın ATƏT-in dialoq və əməkdaşlıq prinsiplərinə sadiqdir. Parlament seçkilərinin müşahidə edilməsi üçün ATƏT/DTİHB-ə göndərilmiş dəvət hələ qüvvəsindədir”, Hacıyev bildirib. Xatırladaq ki, Azərbaycanın mütraciətindən sonra ATƏT/DTİHB-I Azərbaycanda parlament seçkilərini müşahidə etmək üçün 30 uzun müddətli, 350 qısa müddətli müşahidəçi göndərəcəyini bəyan edib. Bundan sonra Azərbaycan hökuməti yalnız 125 müşahidəçini qəbul etməyə hazır olduğunu bildirib. Beləliklə, sentyabrın 13-də ATƏT/DTİHB-i seçkilərə ümumiyyətlə müşahidə missiyası göndərməyəcəyini bəyan edib. Hökumətin seçki müşahidə missiyası ilə bağlı təklifi müxalifət tərəfindən tənqid olunub. Müxalifət partiyaları Avropa Oyunlarında minlərlə turistin taksi pulu da daxil olmaqla bütün xərclərini üzərinə götürən Azərbaycan iqtidarını bütün xərclərini özləri qarşılayacaq 380 seçki müşahidəçisini qəbul etmədiyinə görə qınayıb. Müxalifət iqtidarın bu hərəkəıtini azad, demokratik, ədalətlıi seçki keçirmək istəyinin olmaması ilə izah edir. Öz növbəsində, Azərbaycan hökuməti azad, demokratik və ədalətli seçki üçün ölkədə mühitin olduğunu bəyan edir. Eyni zamanda, ATƏT/DTİHB-i indiyədək keçirilən seçkilərin ATƏT standartlarına uyğun olmadığını bildirib.